SET ปิดบวก 9 จุด ตามตปท.รับแรงซื้อ “บิ๊กแคป” – คลายกังวลโอมิครอน
SET ปิดบวก 9 จุด ตามตปท. รับแรงซื้อหุ้น “บิ๊กแคป” หลังคลายกังวลโควิดโอมิครอน พรุ่งนี้ตลาดฯคงจะมีวอลุ่มเทรดแผ่วลงก่อนหยุดยาว แต่ก็น่าจะมีเล่นเก็งหุ้นขนาดเล็ก พร้อมให้แนวรับ 1,610-1,600 แนวต้าน 1,620-1,625 จุด
8 ธ.ค. 2564

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยวันนี้ปรับตัวขึ้นในทิศทางเดียวกับตลาดต่างประเทศ โดยตลาดหุ้นในภูมิภาคเอเชียต่างเคลื่อนไหวในแดนบวก เช่นเดียวกับตลาดในยุโรปที่เทรดบ่ายนี้ก็ปรับตัวขึ้นเช่นกัน จากคลายกังวลเชื้อไวรัสโควิดสายพันธุ์โอมิครอน หลังจากที่อาการไม่มีความรุนแรง แม้วัคซีนต้านโควิดที่มีอยู่จะใช้กันไม่ได้ก็ตาม ทำให้ตลาดฯรีบาวด์ขึ้น นำโดยหุ้นขนาดใหญ่ที่รีบาวด์ขึ้นมา
นอกจากนี้หุ้นในกลุ่มไฟแนนซ์ก็รีบาวด์ขึ้นมากหลังราคายัง Laggard ส่วนหนึ่งมาจากเรื่องที่ทาง สคบ. จะรับฟังความคิดเห็นในวันที่ 3-17 ธ.ค. 2564 ที่เป็นร่างประกาศคุมสัญญาเช่าซื้อรอบที่ 2 ซึ่งผ่อนคลายมากขึ้นกว่าร่างรอบแรก
อย่างไรก็ดีให้ติดตามตัวเลขเงินเฟ้อของจีนจะออกมาในวันพรุ่งนี้ และตัวเลขเงินเฟ้อของสหรัฐฯที่จะออกมาในวันที่ 10 ธ.ค. ส่วนสัปดาห์หน้าให้ติดตามการประชุมหลายธนาคารกลางสำคัญ โดยเฉพาะการประชุมธนาคารกลางสหรัฐฯ (เฟด)
สำหรับแนวโน้มการลงทุนในวันพรุ่งนี้ (9 ธ.ค.) นายวีระวัฒน์ กล่าวว่า ตลาดฯคงจะมีวอลุ่มเทรดบางลงก่อนที่จะหยุดยาว แต่ก็อาจมีเล่นเก็งกำไรหุ้นขนาดเล็กได้ พร้อมให้แนวรับ 1,610-1,600 จุด ส่วนแนวต้าน 1,620-1,625 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ 
KBANK มูลค่าการซื้อขาย 2,814.54 ล้านบาท ปิดที่ 137.50 บาท ราคาไม่เปลี่ยนแปลง
CPALL มูลค่าการซื้อขาย 2,120.73 ล้านบาท ปิดที่ 59.00 บาท ลดลง 0.50 บาท
ADVANC มูลค่าการซื้อขาย 1,693.52 ล้านบาท ปิดที่ 220.00 บาท เพิ่มขึ้น 9.00 บาท
AOT มูลค่าการซื้อขาย 1,609.00 ล้านบาท ปิดที่ 62.00 บาท เพิ่มขึ้น 0.50 บาท
EA มูลค่าการซื้อขาย 1,523.19 ล้านบาท ปิดที่ 83.75 บาท เพิ่มขึ้น 1.75 บาท